Gitte Lillelund Bech (V), 2008-02-01:
Er demokrati i en by i Rusland?
Det spørgsmål har min kollega hr. Søren Pind gentagne gange stillet mig i forbindelse med den udvikling, vi har set i Rusland på det seneste.
Jeg tror, vi er mange, der med glæde så Sovjetunionens sammenbrud og det tøbrud i demokratiet, som det medførte.
Vi så en udvikling af demokratiske processer i Rusland, som ingen havde turdet håbe på.
Desværre har vi de seneste år oplevet tilbageslag i den demokratiske proces i Rusland.
Udenrigsministeren nævnte en række eksempler, og hr. Holger K. Nielsen nævnte en række eksempler, som jeg kun kan tilslutte mig.
Det er derfor vigtigt, at vi ikke bare står på sidelinjen og ser til.
De manglende demokratiske valg og begrænsninger i pressefriheden skal påtales gang på gang.
Journalister som Anna Politkovskaja har betalt en høj pris, nemlig med deres liv, for at påpege dette gang på gang.
Vi skal påtale det gang på gang, når Rusland generer sine nabolande ved at lukke for energiforsyningen eller sende jagerfly på vingerne.
Vi skal sige til, og vi skal sige fra.
Vi skal lægge pres på Rusland og forklare Rusland, at forudsætningen for dialog og samarbejde med Danmark og med EU-landene er, at man respekterer menneskerettighederne, at man respekterer, at valghandlingerne skal være åbne, fair og fri, samt at der er mediefrihed.
Det er krav, vi stiller til valg i alle lande, og det er krav, vi også stiller i forbindelse med valghandlingerne i Rusland, for ellers kan vi ikke og vil vi ikke acceptere valgene som fair og fri, og derfor kan og vil vi heller ikke acceptere resultaterne.
Vi skal også huske på, at vi i Europa har behov for Rusland.
International fred og sikkerhed kan ikke findes uden en af storspillerne, og grænseoverskridende problematikker som organiseret kriminalitet og terrorisme kræver grænseoverskridende samarbejde.
Tilsvarende gør sig gældende inden for klimaområdet, så her skal vi løbende have dialogen.
Hvad gør vi så?
Vi tager handsken op, er kritiske, når der er noget at være kritiske over, og konstruktive, når der er noget at være konstruktive over.
Vi kan ikke gøre det alene.
Sammen med de øvrige EU-lande skal vi sætte hårdt mod hårdt, når det er nødvendigt, og være åbne, når det er nødvendigt, og vi skal fortsat prioritere indsatsen for en demokratisk udvikling i Rusland i de relevante fora, hvor vi jo sidder, det kan være i EU, i Europarådet eller i OSCE.
Vi skal arbejde for, at et samlet EU fastholder Rusland på dets forpligtelser i henhold til internationale konventioner og regler, og så, for at forsøge at svare på min kollega hr. Søren Pinds spørgsmål, vil jeg sige: Ja, demokrati kan være en by i Rusland, men er det ikke nødvendigvis.
På vegne af Venstre, Socialdemokraterne, Dansk Folkeparti, Det Konservative Folkeparti, Det Radikale Venstre og Ny Alliance skal jeg fremsætte følgende:
Forslag til vedtagelse »Det er vigtigt for Danmark og vore partnere i EU og NATO at have et nært og tillidsfuldt samarbejde med Rusland om international fred og sikkerhed samt løsning af grænseoverskridende problemer som klimaforandring, organiseret kriminalitet og terrorisme. Folketinget konstaterer med beklagelse, at der de senere år er sket en række tilbageslag i den demokratiske proces, der kom i gang med Sovjetunionens sammenbrud.
Folketinget konstaterer, at regeringen fortsat vil støtte de oprindelige folk i nord og civilsamfundet i Rusland.
Folketinget opfordrer regeringen til fortsat at prioritere indsatsen for en demokratisk udvikling i Rusland i relevante fora, herunder EU, Europarådet og OSCE, samt arbejde for, at et samlet EU fastholder Rusland på dets forpligtelser i henhold til internationale konventioner og regler.«